CELEX: E2004C0039
Language: mt
Date: 2004-03-17 00:00:00
Title: Deċiżjoni ta' l-Awtorità ta’ Sorveljanza ta’ l-EFTA Nru 39/04/COL tas- 17 ta’ Marzu 2004 li temenda għat-tnejn u erbgħin darba r-Regoli u L_proċeduri Sostantivi fil-qasam ta' l-għajnuna mill-istat billi tintroduċi l-Kapitolu ġdid 25a: Reviżjoni tal-Linji Gwida dwar l-Għajnuna Reġjonali Nazzjonali għall-perjodu ta' wara l- 1 ta' Jannar 2007

12.12.2006   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               316
            
         DEĊIŻJONI TA' L-AWTORITÀ TA’ SORVELJANZA TA’ L-EFTA
   Nru 39/04/COL
   tas-17 ta’ Marzu 2004
   li temenda għat-tnejn u erbgħin darba r-Regoli u L_proċeduri Sostantivi fil-qasam ta' l-għajnuna mill-istat billi tintroduċi l-Kapitolu ġdid 25a: Reviżjoni tal-Linji Gwida dwar l-Għajnuna Reġjonali Nazzjonali għall-perjodu ta' wara l-1 ta' Jannar 2007
   L-AWTORITÀ TAS-SORVELJANZA TA' L-EFTA,
   WARA LI KKUNSIDRAT il-Ftehim dwar iż-Żona Ekonomika Ewropea (1), b’mod partikolari l-Artikoli 61 sa 63 u l-Protokoll 26 tiegħu,
   WARA LI KKUNSIDRAT il-Ftehim bejn l-Istati ta' l-EFTA dwar it-twaqqif ta' Awtorità tas-Sorveljanza u Qorti tal-Ġustizzja (2), b'mod partikolari l-Artikolu 24, l-Artikolu 5 (b) u l-Artikolu 1 f'Parti I tal-Protokoll 3 tiegħu (3),
   BILLI skond l-Artikolu 24 tal- Ftehim dwar is-Sorveljanza u l-Qorti, l-Awtorità tas-Sorveljanza ta' l-EFTA għandha tpoġġi fis-seħħ id-dispożizzjonijiet tal-Ftehim taż-ŻEE dwar l-għajnuna mill-Istat,
   BILLI skond l-Artikolu 5 (2) (b) tal-Ftehim dwar is-Sorveljanza u l-Qorti, l-Awtorità tas-Sorveljanza ta' l-EFTA għandha toħroġ notifikazzjonijiet jew linji gwida dwar oqsma trattati mill-Ftehim taż-ŻEE, jekk dak il-Ftehim jew il-Ftehim dwar is-Sorveljanza u l-Qorti jistipulaw dan espressament jew jekk l-Awtorità tas-Sorveljanza ta' l-EFTA tikkunsidra li dan huwa neċessarju,
   FILWAQT LI TFAKKAR ir-Regoli Proċedurali u Sostantivi fil-Qasam ta' l-Għajnuna mill-Istat (4) adottati fid-19 ta' Jannar 1994 mill-Awtorità tas-Sorveljanza ta' l-EFTA (5),
   BILLI, fit-8 ta' Mejju 2003, il-Kummissjoni tal-Komunitajiet Ewropej (minn hawn 'il quddiem il-Kummissjoni tal-KE) ippubblikat komunikazzjoni dwar ir-reviżjoni tal-linji gwida dwar l-għajnuna reġjonali nazzjonali għall-perjodu ta' wara l-1 ta' Jannar 2007 (6),
   BILLI din il-komunikazzjoni hija wkoll ta' relevanza għaż-Żona Ekonomika Ewropea,
   BILLI applikazzjoni uniformi tar-regoli taż-ŻEE dwar l-għajnuna mill-Istat għandha tiġi żgurata madwar iż-Żona Ekonomika Ewropea kollha,
   BILLI, skond punt II taħt l-intestatura “ĠENERALI” fl-aħħar ta’ l-Anness XV għall-ftehim taż-ŻEE, l-Awtorità tas-Sorveljanza ta’ l-EFTA għandha tadotta, wara konsultazzjoni mal-Kummissjoni tal-KE, atti li jikkorrispondu ma' dawk adottati mill-Kummissjoni tal-KE,
   WARA li kkonsultat il-Kummissjoni tal-KE,
   FILWAQT LI TFAKKAR li l-Awtorità tas-Sorveljanza ta' l-EFTA kkonsultat lill-Istati ta' l-EFTA f'laqgħa multilaterali fit-3 ta' Frar 2004 dwar dan is-suġġett,
   ADOTTAT DIN ID-DEĊIŻJONI:
   
               1.
            
            
               Il-Linji Gwida dwar l-Għajnuna mill-Istat huma emendati biż-żieda ta' Kapitlu ġdid 25A “Reviżjoni tal-linji gwida dwar l-għajnuna reġjonali nazzjonali għall-perjodu ta' wara l-1 ta' Jannar 2007”. Il-Kapitlu 25A il-ġdid jista' jinstab fl-Anness I għal din id-Deċiżjoni.
            
         
               2.
            
            
               L-Istati ta' l-EFTA għandhom jiġu infurmati permezz ta' ittra, li tinkludi kopja ta' din id-Deċiżjoni inkluż l-Anness.
            
         
               3.
            
            
               Il-Kummissjoni tal-KE għandha tiġi infurmata, skond il-punt (d) tal-Protokoll 27 tal-Ftehim taż-ZEE, permezz ta' kopja ta' din id-Deċiżjoni, inkluż l-Anness.
            
         
               4.
            
            
               Id-Deċiżjoni, inkluż l-Anness, għandha tiġi ppubblikata fis-sezzjoni taż-ŻEE u fis-Suppliment taż-ŻEE tal-Ġurnal Uffiċjali ta' l-Unjoni Ewropea.
            
         
               5.
            
            
               Id-Deċiżjoni hija awtentika fil-lingwa Ingliża.
            
         
      Magħmul fi Brussell, nhar is-17 ta' Marzu 2004.
      
         
            Għall-Awtorità ta’ Sorveljanza ta' l-EFTA
         
         Hannes HAFSTEIN
         
            President
         
         Einar M. BULL
         
            Membru tal-Kulleġġ
         
      
   
   
      (1)  Minn hawn 'il quddiem il-Ftehim taż-ŻEE.
   
      (2)  Minn hawn 'il quddiem il-Ftehim dwar is-Sorveljanza u l-Qorti.
   
      (3)  Protokoll 3 għall-Ftehim dwar is-Sorveljanza u l-Qorti kif emendat mill-Istati ta' l-EFTA fl-10 ta' Diċembru 2001. L-emendi daħlu fis-seħħ fit-28 ta' Awwissu 2003.
   
      (4)  Minn hawn 'il quddiem il-Linji ta' Gwida dwar l-Għajnuna mill-Istat.
   
      (5)  Inizjalment ippubblikat fil-ĠU L 231, 3.9.1994, p. 1, u fis-Suppliment taż-ŻEE Nru 32 tiegħu bl-istess data, kif l-aħħar emendat mid-Deċizjoni tal-Kulleġġ Nru 15/04/COL, 18.2.2004, li għadha ma ġietx ippubblikata.
   
      (6)  Komunikazzjoni mill-Kummissjoni – Reviżjoni tal-linji gwida dwar l-għajnuna reġjonali nazzjonali għall-perjodu ta' wara l-1 ta' Jannar 2007, ĠU C 110, 8.5.2003, p. 24.
   
      ANNESS
      
         “25A.   REVIŻJONI TAL-LINJI GWIDA DWAR L-GĦAJNUNA REĠJONALI NAZZJONALI GĦALL-PERJODU TA' WARA L-1 TA' JANNAR 2007
         
                  
                     (1)
                  
                  
                     L-Awtorità tas-Sorveljanza ta' l-EFTA (minn hawn 'il quddiem l-Awtorità) ppubblikat il-linji gwida dwar l-għajnuna reġjonali nazzjonali f'April 1999 (1).
                  
               
                  
                     (2)
                  
                  
                     Fuq il-bażi ta' dawn il-linji gwida, l-Awtorità approvat il-mapep ta' l-għajnuna reġjonali ta' l-Istati ta' l-EFTA għall-perjodu mill-2000 sa l-2006 u bosta skemi ta' għajnuna reġjonali li jiskadu fit-tmiem ta' dak il-perjodu.
                  
               
                  
                     (3)
                  
                  
                     Il-linji gwida ġew adottati għal perjodu mhux limitat. Madankollu, huwa stipulat li l-Awtorità għandha tarġa’ tevalwahom fi żmien ħames snin mid-dħul fis-seħħ tagħhom.
                  
               
                  
                     (4)
                  
                  
                     L-Awtorità għamlet din l-evalwazzjoni u kkonkludiet li reviżjoni tal-linji gwida ma tidhirx li hi neċessarja.
                  
               
                  
                     (5)
                  
                  
                     Madankollu, l-Awtorità ddeċidiet li tagħmel din ir-reviżjoni aktar 'il quddiem sabiex tagħti lill-Istati ta' l-EFTA u lill-Awtorità żmien qabel tmiem l-2006 biex ifasslu, jinnotifikaw u japprovaw il-mapep reġjonali għall-perjodu ta' wara l-1 ta' Jannar 2007.